Taxi-operateurs ‘hou Brits gevange’ | Netwerk24
Deur Susan Cilliers 18 April 2019 13:07
Inwoners van Brits in Noordwes word gevange gehou deur taxi-operateurs wat paaie in en uit die dorp versper.
Die situasie was teen Donderdagmiddag vroeg nog gespanne, maar geen geweld is tot dusver aangemeld nie, sê kol. Adéle Myburgh, polisiewoordvoerder in Noordwes.
’n Lugfoto wat wys hoe taxi-operateurs van die paaie Donderdag in en uit Brits in Noordwes versper.Foto: WhatsApp
Die Brits Mall is ook gesluit om besoekers en winkeleienaars te beskerm nadat betogers daarheen opgeruk het.
Sowat 2 000 mense het vroeër die oggend na die plaaslike landdroshof opgeruk waar drie taxi-operateurs op aanklagte van aanranding verskyn het.
Myburgh sê die aanloop tot die probleme Donderdag het begin nadat taxi-operateurs in Brits onlangs “oorlog” teen dwelmhandelaars verklaar het. Hulle het glo eie reg gebruik en van die vermeende dwelmhandelaars aangerand. Tien taxi-operateurs het kort hierna reeds in die hof verskyn.
Die polisie het Woensdag waarskuwingsverklarings van nog drie taxi-operateurs afgeneem sodat hulle Donderdag in die hof moes verskyn, ook op aanklagte van aanranding.
“Taxi-operateurs het as gevolg hiervan Woensdag die in- en uitgange na die polisiekantoor versper,” sê Myburgh. “Hulle is egter later vreedsaam daar weg nadat die polisie se gebiedshoof in Brits met hulle gepraat het.”
Die ontevredenheid het Donderdagoggend weer opgevlam met die hofverskyning van die drie taxi-operateurs. Die betogers ondersteun blykbaar die taxi-operateurs.
Die taxi-operateurs by die dorp se ingange keer ook vragmotors voor en dreig hulle glo indien hulle daarop sou aandring om deur die dorp te ry, sê Myburgh.
Meer oor: Noordwes | Brits | Versper | Taxi-Operateurs | Paaie
Verkeer-chaos in Vereeniging oor taxi's
3 beseer toe taxi deur huis se muur ploeg